Zbog jabuka stradao i automobil; foto: Lj.M.

Nakon što je na svojoj parceli zatekao muškarca kako mu bere jabuke, vlasnik ga je najpre pretukao, a potom mu i zapalio automobil. Ipak, “berač” je vlasnika prijavio policiji, pa će istraga pokazati - ko je kriv.

Kako "Južne vesti“ nezvanično saznaju, ovaj incident se dogodio na nekada zadružnom imanju u okolini Prokuplja dok je čovek brao jabuke, navodno misleći da se radi o državnoj zemlji.

Međutim, u tom trenutku se pojavio vlasnik parcele koji je nasrnuo na njega, pretukao ga, a zatim prišao njegovom automobilu "reno klio“ i zapalio ga.

Oštećeni čovek koji je navodno uhvaćen u krađi je nakon toga policiji u Prokuplju prijavio ceo slučaj.

U policiji su nam potvrdili da je došlo do ovog incidenta i da su izašli na lice mesta gde su izvršili uviđaj, te da "intenzivno rade na rasvetljavanju svih okolnosti vezanih za ovaj događaj“.

O celom slučaju obavešteno je i Osnovno javno tužilaštvo u Prokuplju, pa će se uskoro znati da li će ova "berba“ imati i svoj sudski epilog.